Απόφαση της Επιτροπής

της 18ης Μαρτίου 2002

για καθορισμό οικολογικών κριτηρίων για την απονομή του οικολογικού σήματος της Κοινότητας σε είδη υπόδησης και τροποποίησης της απόφασης 1999/179/ΕΚ

[κοινοποιηθείσα υπό τον αριθμό Ε(2002) 1015]

(Κείμενο που παρουσιάζει ενδιαφέρον για τον ΕΟΧ)

(2002/231/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1980/2000 του Ευρωπαϊκού Κοινοβουλίου και του Συμβουλίου, της 17ης Ιουλίου 2000, περί αναθεωρημένου κοινοτικού συστήματος απονομής οικολογικού σήματος(1), και ιδίως τα άρθρα 4 και 6 παράγραφος 1,

Εκτιμώντας τα ακόλουθα:

(1) Βάσει του κανονισμού (ΕΚ) αριθ. 1980/2000, το κοινοτικό οικολογικό σήμα δύναται να απονεμηθεί σε προϊόντα των οποίων τα χαρακτηριστικά τους τους επιτρέπουν να συμβάλουν σημαντικά σε βελτιώσεις σε καίρια περιβαλλοντικά ζητήματα.

(2) Ο κανονισμός (ΕΚ) αριθ. 1980/2000 επιβάλλει τον καθορισμό ειδικών κριτηρίων απονομής του οικολογικού σήματος ανάλογα με την κατηγορία προϊόντων.

(3) Προβλέπει επίσης ότι η αναθεώρηση των κριτηρίων απονομής του οικολογικού σήματος, καθώς και η αναθεώρηση των απαιτήσεων αξιολόγησης και ελέγχου σε σχέση με τα κριτήρια, πρέπει να διενεργηθούν εγκαίρως και πάντως πριν την λήξη της περιόδου ισχύος των κριτηρίων που έχει καθοριστεί για κάθε κατηγορία προϊόντων. Η εν λόγω αναθεώρηση πρέπει να καταλήγει σε πρόταση παράτασης, απόσυρσης ή αναθεώρησης.

(4) Είναι σκόπιμο να αναθεωρηθούν τα οικολογικά κριτήρια που είχαν καθοριστεί με την απόφαση 1999/179/ΕΚ της Επιτροπής, της 17ης Φεβρουαρίου 1999, περί καθορισμού οικολογικών κριτηρίων για την απονομή του οικολογικού σήματος της Κοινότητας σε είδη υπόδησης(2) προκειμένου να ληφθούν υπόψη οι εξελίξεις στην αγορά. Ταυτοχρόνως πρέπει να τροποποιηθεί η περίοδος ισχύος της εν λόγω αποφάσεως, όπως αυτή παρατάθηκε με την απόφαση 2001/832/EΚ(3).

(5) Πρέπει να εκδοθεί νέα απόφαση της Επιτροπής η οποία να θεσπίζει τα ειδικά για την συγκεκριμένη κατηγορία προϊόντων οικολογικά κριτήρια, τα οποία θα ισχύσουν για περίοδο πέντε ετών.

(6) Είναι σκόπιμο να ισχύσουν ταυτοχρόνως, για περιορισμένο χρονικό διάστημα όχι μεγαλύτερο των δώδεκα μηνών, τόσο τα νέα κριτήρια που θεσπίζει η παρούσα απόφαση, όσο και τα κριτήρια που θέσπισε η απόφαση 1999/179/ΕΚ, ούτως ώστε να δοθεί επαρκής χρόνος στις εταιρείες στις οποίες απονεμήθηκε οικολογικό σήμα για τα προϊόντα τους ή οι οποίες υπέβαλαν αίτηση προς το σκοπό αυτό, πριν από την ημερομηνία εφαρμογής της παρούσης αποφάσεως, να προσαρμόσουν τα εν λόγω προϊόντα τους ούτως ώστε να πληρούν τα νέα κριτήρια.

(7) Τα μέτρα που προβλέπονται στην παρούσα απόφαση βασίζονται στο σχέδιο κριτηρίων που επεξεργάστηκε το Συμβούλιο της Ευρωπαϊκής Ένωσης για την οικολογική σήμανση που συνεστήθη δυνάμει του άρθρου 13 του κανονισμού (ΕΚ) αριθ. 1980/2000.

(8) Τα προβλεπόμενα στην παρούσα απόφαση μέτρα είναι σύμφωνα με τη γνώμη της επιτροπής του άρθρου 17 του κανονισμού (ΕΚ) αριθ. 1980/2000,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Προκειμένου να απονεμηθεί το κοινοτικό οικολογικό σήμα δυνάμει του κανονισμού (ΕΚ) αριθ. 1980/2000 σε είδη υπόδησης, αυτά πρέπει να εμπίπτουν στην κατηγορία προϊόντων "είδη υπόδησης", όπως αυτή ορίζεται στο άρθρο 2, και να πληρούν τα οικολογικά κριτήρια που καθορίζονται στο παράρτημα της παρούσης αποφάσεως.

Άρθρο 2

Η κατηγορία προϊόντων "είδη υπόδησης" περιλαμβάνει:

Όλα τα είδη που προορίζονται για προστασία και κάλυψη των ποδιών και τα οποία διαθέτουν κάττυμα (εξωτερική σόλα) που έρχεται σε επαφή με το έδαφος.

Άρθρο 3

Για διοικητικούς σκοπούς, η κατηγορία προϊόντων "είδη υπόδησης" χαρακτηρίζεται με τον κωδικό αριθμό "017".

Άρθρο 4

Το άρθρο 3 της απόφασης 1999/179/ΕΚ αντικαθίσταται από τα ακόλουθα: "Ο ορισμός της κατηγορίας προϊόντων και τα ειδικά οικολογικά κριτήρια για την κατηγορία προϊόντων ισχύουν μέχρι την 31η Μαρτίου 2003."

Άρθρο 5

Η παρούσα απόφαση εφαρμόζεται από την 1η Απριλίου 2002 μέχρι την 31η Μαρτίου 2006. Σε περίπτωση που δεν έχουν θεσπιστεί αναθεωρημένα κριτήρια την 31η Μαρτίου 2006, η παρούσα απόφαση εφαρμόζεται μέχρι την 31η Μαρτίου 2007.

Οι παραγωγοί προϊόντων τα οποία εμπίπτουν στην κατηγορία προϊόντων "είδη υπόδησης" και στα οποία έχει ήδη απονεμηθεί το οικολογικό σήμα πριν την 1η Απριλίου 2002, δύνανται να συνεχίσουν την χρήση του εν λόγω σήματος μέχρι την 31η Μαρτίου 2003.

Οι παραγωγοί προϊόντων που εμπίπτουν στην κατηγορία προϊόντων "είδη υπόδησης" και οι οποίοι έχουν ήδη υποβάλει αίτηση για απονομή του οικολογικού σήματος πριν την 1η Απριλίου 2002, δύνανται να το αποσπάσουν, μέχρι την 31η Μαρτίου 2003, με τους όρους που θεσπίζει η απόφαση 1999/179/ΕΚ.

Αρχής γενομένης από 1ης Απριλίου 2002, οι νέες αιτήσεις για την απονομή του οικολογικού σήματος για την κατηγορία προϊόντων "είδη υπόδησης" πρέπει να πληρούν τα κριτήρια που θεσπίζονται από την παρούσα απόφαση.

Άρθρο 6

Η παρούσα απόφαση απευθύνεται στα κράτη μέλη.

Βρυξέλλες, 18 Μαρτίου 2002.

Για την Επιτροπή

Margot Wallström

Μέλος της Επιτροπής

(1) ΕΕ L 237 της 21.9.2000, σ. 1.

(2) ΕΕ L 57 της 5.3.1999, σ. 31.

(3) ΕΕ L 310 της 28.11.2001, σ. 30.

ΠΑΡΑΡΤΗΜΑ

ΠΛΑΙΣΙΟ

Στόχοι των κριτηρίων

Τα κριτήρια αποβλέπουν ειδικότερα:

- στον περιορισμό των επιπέδων των τοξικών καταλοίπων,

- στον περιορισμό των εκπομπών των πτητικών οργανικών ενώσεων και

- στην προαγωγή της μακροχρόνιας χρήσης του προϊόντος.

Τα κριτήρια καθορίζονται σε επίπεδα που προάγουν την απονομή του σήματος στα είδη υπόδησης που έχουν τις μικρότερες δυνατές περιβαλλοντικές επιπτώσεις.

Απαιτήσεις όσον αφορά την αξιολόγηση και τον έλεγχο

Οι ειδικές απαιτήσεις αξιολόγησης και ελέγχου καθορίζονται για κάθε κριτήρια.

Κατά περίπτωσιν μπορούν να εφαρμόζονται άλλες μέθοδοι δοκιμασίας εάν το ισοδύναμο αυτών είναι αποδεκτό από τον αρμόδιο φορέα που αξιολογεί την εφαρμογή.

Ως λειτουργική μονάδα λαμβάνεται ένα ζεύγος υποδημάτων. Οι απαιτήσεις αφορούν υποδήματα μεγέθους 40 (γαλλικού). Για παιδικά παπούτσια, λαμβάνεται ως βάση το (γαλλικό) μέγεθος 32 ή το μεγαλύτερο μέγεθος (εάν το τελευταίο αυτό είναι μικρότερο από 32).

Κατά περίπτωσιν, ο αρμόδιος φορέας δύναται να ζητήσει συμπληρωματική τεκμηρίωση και να διενεργήσει ανεξάρτητους ελέγχους.

Κατά την αξιολόγηση αιτήσεων και την παρακολούθηση της συμμόρφωσης προς τα κριτήρια, συνιστάται στους αρμόδιους φορείς να λαμβάνουν υπόψη αναγνωρισμένα συστήματα οικολογικής διαχείρισης, όπως είναι το EMAS και το ISO 14001 (Σημείωση:

δεν είναι υποχρεωτική η εφαρμογή των εν λόγω διαχειριστικών συστημάτων.)

ΚΡΙΤΗΡΙΑ

1. Κατάλοιπα στο τελικό προϊόν

α) Η μέση συγκέντρωση καταλοίπων χρωμίου (VI) στο τελικό προϊόν δεν πρέπει να υπερβαίνει τα 10 ppm και δεν πρέπει να ανιχνεύονται κατάλοιπα αρσενικού, καδμίου και μολύβδου στο τελικό προϊόν (με χρήση της μεθόδου που περιγράφεται κατωτέρω).

Αξιολόγηση και έλεγχος: Ο αιτών ή/και ο (οι) προμηθευτής(-ές) του υποβάλλουν έκθεση δοκιμασίας, χρησιμοποιώντας τις ακόλουθες μεθόδους δοκιμασίας:

Cr(VI): CEN TC 309 WI 065 - 4.2 ή DS/EN 420 ή DIN 53314: 1996-04 (Σημείωση:

κατά την ανάλυση ορισμένων τύπων χρωματισμένου δέρματος ενδέχεται να προκύψουν δυσκολίες μετρήσεως λόγω παρεμβολών·)

Cd, Pb, As: CEN TC 309 WI 065 - 4.3 Προπαρασκευή δείγματος: 1. Διαχωρίζονται τα άνω συστατικά από τα κάτω συστατικά. 2. Λειοτριβούνται πλήρως τα άνω συστατικά και τα κάτω συστατικά, παραμένοντας διαχωρισμένα τα μεν από τα δε. 3. Αναλύεται δείγμα καθενός από τα δύο αυτά παρασκευάσματα. 4. Δεν πρέπει να ανιχνεύονται οι ουσίες σε καθένα από τα δύο αυτά δείγματα.

β) Η περιεκτικότητα των υφαντουργικών μερών του υποδήματος σε ελεύθερη και επιδεκτική μερικής υδρόλυσης φορμαλδεΰδη δεν πρέπει να υπερβαίνει τα 75 ppm, ενώ η αντίστοιχη τιμή για τα δερμάτινα μέρη δεν πρέπει να υπερβαίνει τα 150 ppm.

Αξιολόγηση και έλεγχος: ο αιτών ή/και ο (οι) προμηθευτής(-ές) του υποβάλλουν έκθεση δοκιμασίας, χρησιμοποιώντας τις ακόλουθες μεθόδους δοκιμασίας: Κλωστοϋφαντουργικά: CEN TC 309 WI 065 - 4.4· Δέρμα: CEN TC 309 WI 065 - 4.4.

2. Κατάλοιπα της παραγωγής του προϊόντος

α) Τα υγρά απόβλητα της βυρσοδεψίας υποβάλλονται σε επεξεργασία με σκοπό να επιτευχθεί μείωση της χημικής ζήτησης σε οξυγόνο (COD) κατά 85 % τουλάχιστον, είτε μέσα στο ίδιο το εργοστάσιο είτε σε δημοτική εγκατάσταση επεξεργασίας λυμάτων.

Αξιολόγηση και έλεγχος: ο αιτών υποβάλλει έκθεση δοκιμασίας και συμπληρωματικά στοιχεία, χρησιμοποιώντας την ακόλουθη μέθοδο δοκιμασίας: COD: ISO 6060 Ποιότητα ύδατος, προσδιορισμός της χημικής ζήτησης οξυγόνου.

β) Τα λύματα βυρσοδεψείου, μετά την επεξεργασία, δεν πρέπει να περιέχουν περισσότερα από 5 mg χρωμίου (III)/l.

Αξιολόγηση και έλεγχος: ο αιτών υποβάλλει έκθεση δοκιμασίας και συμπληρωματικά στοιχεία, χρησιμοποιώντας τις ακόλουθες μεθόδους δοκιμασίας: ISO 9174 ή EN 1233 ή EN ISO 11885 για το Cr.

3. Χρησιμοποίηση επιβλαβών ουσιών (μέχρι τη στιγμή της αγοράς)

α) Η πενταχλωροφαινόλη (PCP) και η τετραχλωροφαινόλη (TCP) καθώς και τα άλατα και οι εστέρες αυτών δεν χρησιμοποιούνται.

Αξιολόγηση και έλεγχος: ο αιτών ή/και ο (οι) προμηθευτής(-ές) του υποβάλλει(-ουν) δήλωση σύμφωνα με την οποία τα υλικά δεν περιέχουν τέτοιες χλωροφαινόλες. Για τον ενδεχόμενο έλεγχο της ακρίβειας της δήλωσης αυτής, χρησιμοποιούνται οι ακόλουθες μέθοδοι δοκιμασίας: CEN TC 309 WI 065 - 4.5: κλωστοϋφαντουργικά: οριακή τιμή 0,05 ppm· δέρμα: οριακή τιμή 5 ppm.

β) Δεν χρησιμοποιούνται αζωχρώματα, τα οποία ενδέχεται να προσκολληθούν σε κάποια από τις ακόλουθες αρωματικές αμίνες:

>ΘΕΣΗ ΠΙΝΑΚΑ>

Αξιολόγηση και έλεγχος: ο αιτών ή/και ο (οι) προμηθευτής(-ές) του υποβάλλει(-ουν) δήλωση σύμφωνα με την οποία δεν έχουν χρησιμοποιηθεί αζωχρώματα. Για τον ενδεχόμενο έλεγχο της ακρίβειας της δήλωσης αυτής, χρησιμοποιείται η ακόλουθη μέθοδος δοκιμασίας: CEN TC 309 WI 065 - 4.5:

Κλωστοϋφαντουργικά: όριο 30 ppm.

(Να σημειωθεί ότι ενδέχεται να προκύψουν ψευδοθετικές τιμές για το 4-αμινοαζωβενζόλιο· συνιστάται συνεπώς επιβεβαίωση).

Δέρμα: όριο 30 ppm.

(Να σημειωθεί ότι ενδέχεται να προκύψουν ψευδοθετικές τιμές για το 4-αμινοαζωβενζόλιο, το 4-αμινοδιφαινύλιο και την 2-ναφθυλαμίνη· συνιστάται συνεπώς επιβεβαίωση).

γ) Οι ακόλουθες Ν-Νιτρωδαμίνες δεν πρέπει να ανιχνεύονται στο καουτσούκ:

N-Νιτρωδοδιμεθυλαμίνη (NDMA)

N-Νιτρωδοδιαιθυλαμίνη (NDEA)

N-Νιτρωδοδιπροπυλαμίνη (NDPA)

N-Νιτρωδοδιβουτυλαμίνη (NDBA)

N-Νιτρωδοπιπεριδίνη (NPIP)

N-Νιτρωδοπυρρολινίδη (NPYR)

N-Νιτρωδομορφολίνη (NMOR)

N-Νιτρωδο-Ν-μεθυλο Ν-φαινυλαμίνη (NMPhA)

N-Νιτρωδο Ν-αιθυλο Ν-φαινυλαμίνη (NEPhA)

Αξιολόγηση και έλεγχος: Ο αιτών υποβάλλει έκθεση δοκιμασίας, χρησιμοποιώντας την ακόλουθη μέθοδο δοκιμασίας: EN 12868 (1999-12).

δ) Τα χλωραλκάνια C10-C13 δεν πρέπει να χρησιμοποιούνται στα στοιχεία από δέρματα, καουτσούκ ή κλωστοϋφαντουργικά.

Αξιολόγηση και έλεγχος: ο αιτών ή/και ο (οι) προμηθευτής(-ές) του υποβάλλει δήλωση σύμφωνα με την οποία δεν έχουν χρησιμοποιηθεί τέτοια χλωραλκάνια.

4. Χρησιμοποίηση πτητικών οργανικών ουσιών (VOC) κατά την τελική συναρμολόγηση των υποδημάτων

Κατά το τελικό στάδιο παραγωγής των υποδημάτων, οι χρησιμοποιούμενες πτητικές οργανικές ουσίες δεν πρέπει να υπερβαίνουν κατά μέσο όρο τις ποσότητες που σημειώνονται αμέσως παρακάτω, ανά κατηγορία:

Αθλητικά, παιδικά, εργασίας, ανδρικά περιπάτου, προστασίας από το κρύο: 25 g VOC/ζεύγος

Πρόχειρα (σπορ), γυναικεία περιπάτου: 25 g VOC/ζεύγος

Της μόδας, βρέφους, για το σπίτι: 20 g VOC/ζεύγος.

Πτητικές οργανικές ουσίες (VOC) είναι όσες οργανικές ουσίες έχουν, σε θερμοκρασία 293,15ο K, τάση ατμών 0,01 kPa, ή αντίστοιχη πτητικότητα στις εκάστοτε συνθήκες χρήσης.

Αξιολόγηση και έλεγχος: ο αιτών υποβάλλει μια εκτίμηση της συνολικής χρήσης VOC κατά την τελική παραγωγή υποδημάτων, μαζί με τεκμηριωτικά στοιχεία, τα αποτελέσματα των δοκιμασιών και την κατάλληλη τεκμηρίωση, ενώ για την εκτίμηση χρησιμοποιείται η μέθοδος CEN TC 309 WI 065 - 4.7.

Ζητείται υποχρεωτικά η καταγραφή δερμάτων, κολλητικών ουσιών και ουσιών τελικής επεξεργασίας που αγοράστηκαν κατά τους τελευταίους έξι τουλάχιστον μήνες, καθώς και της αντίστοιχης παραγωγής ειδών υπόδησης.

5. Χρήση πολυβινυλοχλωριδίου (PVC)

Τα είδη υπόδησης δεν πρέπει να περιέχουν PVC. Ωστόσο, είναι δυνατή η χρήση PVC σε εξωτερικές σόλες, όπου δεν χρησιμοποιείται DEHP [φθαλικό δις(2-αιθυλεξύλιο)], BBP (φθαλικός βουτυλοβενζυλεστέρας) ή DBP (φθαλικός διβουτυλεστέρας) στην παρασκευή του ανακυκλωμένου PVC.

Αξιολόγηση και έλεγχος: ο αιτών υποβάλλει δήλωση συμμόρφωσης με το εν λόγω κριτήριο.

6. Ενεργειακή κατανάλωση

Ο αιτών καλείται, σε εθελοντική βάση, να υποβάλει λεπτομερή στοιχεία για την ενεργειακή κατανάλωση ανά ζεύγος ειδών υπόδησης.

Αξιολόγηση και έλεγχος: ο αιτών καλείται να υποβάλει τα σχετικά στοιχεία.

7. Ηλεκτρικά μέρη

Τα είδη υπόδησης δεν περιέχουν ηλεκτρικά ή ηλεκτρονικά μέρη.

Αξιολόγηση και έλεγχος: ο αιτών ή/και ο (οι) προμηθευτής(-ές) του υποβάλλει(-ουν) σχετική δήλωση συμμόρφωσης με το εν λόγω κριτήριο.

8. Συσκευασία του τελικού προϊόντος

Τα χαρτονένια κουτιά που χρησιμοποιούνται για την τελική συσκευασία αποτελούνται, υποχρεωτικά, από υλικό που προέρχεται κατά 80 % τουλάχιστον από ανακύκλωση.

Οι πλαστικές σακούλες που χρησιμοποιούνται για την τελική συσκευασία είναι, υποχρεωτικά, προϊόν ανακύκλωσης.

Αξιολόγηση και έλεγχος: Με την αίτηση υποβάλλεται δείγμα της συσκευασίας του προϊόντος συνοδευόμενο από δήλωση συμμόρφωσης με το εν λόγω κριτήριο.

9. Πληροφορίες στην συσκευασία

α) Οδηγίες χρήσεως

Το προϊόν συνοδεύεται κατά την πώληση από τις ακόλουθες πληροφορίες (ή από ταυτόσημο κείμενο): "Τα υποδήματα αυτά έχουν υποστεί επεξεργασία ούτως ώστε να βελτιωθεί η αντοχή τους στο νερό. Δεν απαιτούν περαιτέρω επεξεργασία"

(Το κριτήριο αυτό αφορά μόνο είδη υπόδησης που έχουν υποβληθεί σε τέτοια επεξεργασία.) "Όταν αυτό είναι εφικτό, προτιμάτε να επιδιορθώνετε τα υποδήματά σας, αντί να τα πετάτε. Έτσι το περιβάλλον επιβαρύνεται λιγότερο."

"Όταν πετάτε τα υποδήματα, αξιοποιείστε τις τοπικές δυνατότητες ανακύκλωσης, εφόσον υπάρχουν."

β) Πληροφορίες για το οικολογικό σήμα

Το ακόλουθο (ή ταυτόσημο) κείμενο αναγράφεται στην συσκευασία: "Για περισσότερες πληροφορίες, ανατρέξτε στον ιστότοπο του οικολογικού σήματος της ΕΕ: http://europa.eu.int/ecolabel"

Αξιολόγηση και έλεγχος: ο αιτών υποβάλλει δείγμα της συσκευασίας του προϊόντος και των πληροφοριών που συνοδεύουν το προϊόν, καθώς και δήλωση συμμόρφωσης με κάθε πτυχή του εν λόγω κριτηρίου.

10. Πληροφορίες που αναγράφονται στο οικολογικό σήμα

Στη θέση 2 του οικολογικού σήματος αναγράφεται το ακόλουθο κείμενο:

- χαμηλά επίπεδα ρύπανσης του ατμοσφαιρικού αέρα και του νερού,

- δεν χρησιμοποιήθηκαν επιβλαβείς ουσίες.

Αξιολόγηση και έλεγχος: ο αιτών υποβάλλει δείγμα της συσκευασίας του προϊόντος με το οικολογικό σήμα, καθώς και δήλωση συμμόρφωσης με το εν λόγω κριτήριο.

11. Παράμετροι που ευνοούν τη μακροχρόνια χρήση

Υποδήματα εργασίας και υποδήματα ασφάλειας φέρουν υποχρεωτικά το σήμα CE [σύμφωνα με την οδηγία 89/686/ΕΟΚ του Συμβουλίου, της 21ης Δεκεμβρίου 1989, περί προσεγγίσεως των νομοθεσιών των κρατών μελών σχετικά με τα μέσα ατομικής προστασίας(1)].

Όλα τα άλλα είδη υπόδησης πρέπει να πληρούν τις απαιτήσεις που καθορίζονται στον πίνακα που ακολουθεί.

Αξιολόγηση και έλεγχος: ο αιτών υποβάλλει έκθεση δοκιμασίας που καλύπτει τις παραμέτρους που ορίζονται στον παρακάτω πίνακα, χρησιμοποιώντας την μέθοδο δοκιμασίας CEN TC 309 WI 065 - 4.9.

>ΘΕΣΗ ΠΙΝΑΚΑ>

Τα ειδικώς προβλεπόμενα για προστασία από το κρύο υποδήματα πρέπει να ανταποκρίνονται, ως προς την αντοχή στο νερό, στις παρακάτω επιπλέον απαιτήσεις:

Επάνω μέρος: χρόνος διείσδυσης >= 240 λεπτών, απορρόφηση < 25 %.

Εξωτερικές σόλες: χρόνος διείσδυσης >= 60 λεπτών και απορρόφηση μετά από 2 ώρες < 20 % (αδιάβροχες υψηλού βαθμού - για ορισμένα μόνο υλικά κατασκευής καττυμάτων).

(1) ΕΕ L 399 της 30.12.1989, σ. 18.